قاسم بن فضل

نام ونسب 
قاسم نام اور ابو مغیرۃ کنیت تھی(طبقات ابن سعد:7/40) پورا نسب نامہ یہ ہے، قاسم بن فضل بن معدان بن قریط (تہذیب التہذیب:8/329)قبیلہ ازد کی ایک شاخ بنو لحیی سے خاندانی تعلق رکھتے تھے، یہ خاندان بصرہ کے حدان نامی محلہ میں آباد ہو گیا تھا، اسی بنا پر قاسم بن الفضل ازدی، حدانی اور بصری تینوں نسبتوں سے مشہور ہیں۔
(اللباب فی الانساب:1/284)
 علم و فضل 
علمی اعتبار سے وہ اپنے عہد کے ممتاز امام شمار ہوتے تھے ،محمد بن سیرین اور قتادہ جیسے اکابر تابعین کے فیض صحبت و تربیت نے انھیں حدیث کا امام بنادیا تھا۔حتی کہ عبدالرحمن بن مہدی بھی جو فنِ جرح و تعدیل میں نہایت جلیل المرتبت تھے بصد فخر و ابتہاج ان سے اپنے تلمذ کا ذکر کرتے ہیں۔
 حدیث 
حدیث کی تحصیل انھوں نے بکثرت شیوخ سے کی تھی جن میں کبار تابعین اور ممتاز اتباعِ تابعین دونوں طبقے شامل ہیں، چند مشہور اسمائے گرامی یہ ہیں، محمد بن سیرین ،قتادہ بن دعامہ ، ابی بصرہ، محمد بن زیاد الجعفی ،ثمامہ بن حزن القشیر ی، سعد بن المسلب ، نضر بن شیبان، محمد بن علی بن الحسین ،یوسف بن سعد، لبطہ بن الفرزوق۔
(العبر فی خیر عن غیر :1/251)
 تلامذہ 
ان کے ابرِ فیض سے بہرہ یاب ہونے والوں میں امام وکیع ، امام عبدالرحمن بن مہدی، یونس بن محمد، ابوداؤد الطیالسی، عبد اللہ بن معاویہ الحمحی، شیبان بن فروخ، ابن ہشام المحرومی، نضربن شمیل، بہز بن اسد، عبداللہ بن المبارک، قبیصہ، موسیٰ بن اسمعیل ، مسلم بن ابراہیم ، ابو الولید الطیالسی کے نام خصوصیت سے لائق ذکر ہیں۔
(تہذیب التہذیب:8/329)
 ثقاہت 
ان کی عدالت ثقاہت اور تبت فی الحدیث پر اکثر علما کا اتفاق ہے امامِ الجرح والتعدیل عبدالرحمن بن مہدی اپنے مائہ فخر استاذ کے متعلق شہادت دیتے ہیں کہ :ھو من مشائخنا الثقات (العبر:1/251)انہی کا دوسرا قول ہے:
کان من قدماء اشیا خنا ومع ذلک من ثبتھم
وہ ہمارے متقدم شیوخ میں تھے اس کے ساتھ ہی ان میں سب سے زیادہ تثبت رکھتے تھے۔
ابن شاہین نے کتاب الثقات میں لکھا ہے:
قاسم بن الفضل من ثقات الناس: قاسم بن الفضل ثقہ لوگوں میں ہیں۔
علاوہ ازیں یحییٰ بن سعید القطان ،امام احمد،ابن معین ، نسائی، ترمذی اور ابن سعد سب نے بصراحت ان کی توثیق کی ہے۔
(خلاصۃ تذہیب تہذیب الکمال:213،وطبقات ابن سعد :6/40)
صرف عقیلی اور ابن عمر نے ان کا ذکر ضعفاء کی فہرست میں کیا ہے لیکن علامہ ذہبی نے ان کی سخت تردید کرتے ہوئے لکھا ہے کہ ان لوگوں نے کوئی ایسی دلیل اپنے دعویٰ پر پیش نہیں کی جس سے فی الواقع قاسم کا ضعف ثابت ہو سکے۔
(میزان الاعتدال:2/242)
 وفات 
167ھ میں بمقام بصرہ داعی اجل کو لبیک کہا۔
(العبر فی خبر من :1/251،تہذیب التہذیب:8/230)

 حوالہ جات